Convocada la VI edició de ‘La Traca’
13 de març de 2024

La sisena edició del concurs de guions per a llargmetratges de comèdia, organitzat per EDAV (Escriptors de l’Audiovisual Valencià) amb la col·laboració de l'Ajuntament de l'Eliana obri la convocatòria per a l'any 2024.

L'associació de guionistes de la Comunitat Valenciana ha creat aquest premi amb l'objectiu de contribuir a afavorir el desenvolupament de projectes audiovisuals, atesa la creixent demanda de continguts audiovisuals i la necessitat de crear un marc promocional per a aquests continguts. Els guionistes valencians hem optat per la comèdia per a propiciar la producció d'un gènere en el qual el cinema espanyol compta amb una llarga tradició.

Podran presentar-se a aquest certamen tots els autors i les autores majors d'edat que ho desitgen, de qualsevol nacionalitat, residents en l'estat espanyol. El termini d'admissió de guions serà del 7 de març al 15 d'abril (inclusivament) de 2024. Els guions presentats hauran de ser originals, inèdits i per a llargmetratges de ficció de comèdia. Per a participar-hi haurà d'emplenar-se íntegrament i adjuntar la documentació requerida en aquest formulari. Les bases del concurs es poden consultar ací.

El premi té una dotació de 2.000 € per a la persona guanyadora. Per a més informació o dubtes, poden escriure un correu electrònic a info@edav.es.